ועדת העלייה, הקליטה והתפוצות, כנסת 20, פרוטוקול מספר 253, 2017-11-27 12:11

אברהם נגוסה: שלום, אנחנו מתחילים את הדיון.

אברהם נגוסה: איתי יחד חבריי חבר הכנסת יהודה גליק וחבר הכנסת פרופ' יוסי יונה, ח"כים אחרים יגיעו בהמשך.

אברהם נגוסה: נתחיל את הדיון בנושא שלנו.

אברהם נגוסה: לצורך העניין למשרדי הממשלה שיהיה ברור, חילקנו אותו לשניים: א.

אברהם נגוסה: מצבם של הצעירים יוצאי אתיופיה שצריכים להתפנות ממרכז הקליטה מבשרת ציון.

אברהם נגוסה: הצעירים האלה נופלים בין הכיסאות.

אברהם נגוסה: גם אלה שהתפנו במצב קשה מבחינת הנוהל, אם זה בעניין רכישת הדירה ואם בעניין העברה מעבודתם.

אברהם נגוסה: נשמע את הנציגים.

אברהם נגוסה: הנושא השני הוא פתרון לזוגות צעירים במרכזי קליטה המתקשים לקבל את זכאותם למשכנתא.

אברהם נגוסה: אני אסביר, הגיעו אלי זוגות ממרכז הקליטה, אני רואה כאן את מנהל מרכז הקליטה במבשרת וגם את נציגי משרדי הממשלה.

אברהם נגוסה: ברוכים הבאים.

אברהם נגוסה: אני אסביר בדוגמה.

אברהם נגוסה: עולה חדשה המתגוררת במרכז קליטה ומתחתנת עם עולה ותיק, אם היא נשואה לא מגיע לה.

אברהם נגוסה: שמעתי גם מקרים מזעזעים, שהתחתנו ונולדו להם ילדים, אומרים 'תראי, לילד שלך ולבעלך לא מגיע, אבל לך מגיע מה שמגיע לבודדים'.

אברהם נגוסה: אבל היא נשואה.

אברהם נגוסה: אפילו הילד לא נלקח בחשבון איתה.

אברהם נגוסה: בנושא הזכויות לוקחים אותו לצד האב.

אברהם נגוסה: זה המצב שהזוגות הגיעו אלי ולכן אלה הנושאים שאנחנו רוצים לדון בהם.

אברהם נגוסה: אני יודע שנציגת משרד הקליטה נמצאת פה, אני רואה את נציג הסוכנות, נציגת משרד הרווחה.

אברהם נגוסה: משרד הבינוי והשיכון נמצא כאן?

אברהם נגוסה: הם אישרו שיגיעו.

אברהם נגוסה: אלה הנושאים שנדון בהם.

אברהם נגוסה: לפני שאתן את רשות הדיבור לנציגי העולים האם חברי הכנסת רוצים להתייחס?

יוסי יונה: נשמע קודם את נציגי העולים.

אברהם נגוסה: לצערי הרב יש החלטה של הבג"צ לפנות את העולים ממרכז הקליטה במבשרת.

אברהם נגוסה: אני אומר לצערי הרב כי הפתרון היה צריך להיות אחר, אבל זוהי ההחלטה.

יוסי יונה: הוא החליט שאין מניעה לפנות.

יהודה גליק: לא, הוא החליט שתוך שלוש שנים הם צריכים להתפנות, וזו החלטה מלפני שלוש שנים.

אברהם נגוסה: הייתי בדיון בבג"צ, כמובן הבג"צ נתן לשיקול דעתם של המשרדים, אבל בכל זאת לפי הבקשה, שהבג"צ לא קיבל את בקשתם.

אברהם נגוסה: זו הנקודה.

אברהם נגוסה: אני יודע שהמשרדים מתים לפנות אותם, ולכן הם כבר התפנו, אני יודע שמשפחות התפנו למרכזי קליטה, אבל יש צעירים שעדיין אין להם דרך להתפנות כי אין להם זכות לקנות דירה עם משכנתא, לכן הם תקועים.

אברהם נגוסה: אני רוצה שהנציג ידבר ויציג לנו את הבעיה.

<גלגאי טפרה: תודה.

<גלגאי טפרה: הזדמנות להודות ליושב ראש ועדת העלייה והקליטה.

<גלגאי טפרה: אני מתגורר במבשרת, נציג הקהילה.

<גלגאי טפרה: אנחנו מ-2006 נתקלנו, מבקשים למבוגרים עמידר, ולצעירים משכנתאות.

<גלגאי טפרה: עד עכשיו לא קיבלנו פתרון, ובזמן האחרון התחילו לפנות את המשפחות לבאר שבע ולקריית גת.

<גלגאי טפרה: הם עזבו את מרכז הקליטה מבשרת, והילדים שלהם עדיין לא בבית הספר.

<גלגאי טפרה: הפסידו משכנתא, הפסידו לקחת הלוואה, כמה דברים הפסידו, וגם הילדים שלהם לא בבית הספר עדיין.

<גלגאי טפרה: אנחנו במבשרת מאוד קשה, מה שהסביר דוקטור אברהם, המשפחות בלא גז.

<גלגאי טפרה: למשל שלוש משפחות אם התחתנו בארץ, כאן במרכז הקליטה, יש להם ילדים אחד או שניים, ניתקו להם גז והם נשארו בלי גז במשך חודשיים.

<גלגאי טפרה: המבוגרים שאתם רואים כאן, מחכים לעמידר.

<גלגאי טפרה: הצעירים מחכים למשכנתאות, 'תנו לנו משכנתא ונצא'.

<גלגאי טפרה: יש כאן גם משפחות שרוצות לקנות דירה, שיתנו להם אישור לקניית דירה והם יצאו ממרכז הקליטה, מרכז הקליטה זה לא בית שלנו וזה לא הכיף שלנו.

<גלגאי טפרה: הם אומרים להם תעזבו את מרכז הקליטה ותקנו דירה, ניתן לכם אישור.

<גלגאי טפרה: הם מפסידים את העבודה שלהם, שנתיים או שלוש הם עובדים במקום אחד, ולכן הם לא יכולים לקחת הלוואה, בגלל שיפסידו את תלוש המשכורת, הם לא יכולים לקנות דירה, וזה נתקע.

<גלגאי טפרה: יש כמה אנשים שאתם יכולים לשאול אותם, - - - לא קיבלו אותם.

אברהם נגוסה: הבנתי שיש משפחות שגרות במרכז הקליטה במבשרת ציון.

אברהם נגוסה: בעקבות ההחלטה לפנותם, חלקם כבר עברו למרכז קליטה במקום אחר והם רוצים לממש את זכותם לקנות דירה, אבל בינתיים בגלל הפינוי הם עזבו את עבודתם ואין להם תלוש משכורת שיוכלו להציג לבנק כדי לממש את זכותם ולקבל את המשכנתא.

אברהם נגוסה: זה מה שאתה מסביר?

<גלגאי טפרה: נכון.

אברהם נגוסה: אוקיי.

אברהם נגוסה: זה דבר אחד.

אברהם נגוסה: דבר שני, אלה שנמצאים עכשיו ניתקו להם את הגז ואין להם גז.

<גלגאי טפרה: נכון.

<גלגאי טפרה: אין גז.

<גלגאי טפרה: אין עובדים, הביאו עובד אחד והוא חולה בבית חולים כבר חודש.

אברהם נגוסה: בואו נקבל תמונה כללית מה קורה עכשיו במרכז הקליטה, מי עובד שם, האם הוא לגמרי התפרק או שעדיין המערכת עובדת שם.

אברהם נגוסה: נשמע ממנהל מרכז הקליטה כדי לקבל את התמונה הכללית ואז נחזור לטענות העולים.

אברהם נגוסה: בני תן לנו תמונה כללית מה קורה מאז ההחלטה וכמה משפחות גרות שם היום, כמה התפנו ולאן התפנו, ומה קורה עם אלה שהתפנו.

<בני הראל: אנחנו היום נמצאים במרכז הקליטה במצב שיש לנו 133 ראשי אב שהם 216 נפשות.

<בני הראל: אני יכול לתת את הפילוח של משפחות, חד הוריות וקשישים, אבל מבחינת הצוות - - -

אברהם נגוסה: אולי תגיד לנו כמה קשישים, כמה צעירים וכמה משפחות, מתוך 216 או מה-133 משפחות כדי שנבין בדיוק את הפרופורציה.

<בני הראל: יש לנו 23 משפחות שהם 81 נפש, 11 חד הוריות שהם 36 נפשות, 13 קשישים ו-86 יחידים.

יהודה גליק: כלומר סך הכל כמה יוצא?

<בני הראל: 216.

יהודה גליק: מתוך כמה מקומות יש בתוך מרכז הקליטה כולו?

<בני הראל: התפוסה שלו?

<בני הראל: 1,100.

יהודה גליק: זאת אומרת שיש כרגע 200 על 1,000 מקומות.

<בני הראל: כן.

<בני הראל: 216 ליתר דיוק.

<בני הראל: אנחנו למעשה בחודש יוני הצענו למשפחות לעזוב את מרכזי הקליטה, וצוות של עובדים סוציאליים ישב עם המשפחות והתחילה עזיבה מרצון של העולים, למרכזי קליטה כפי שנאמר פה לדרום ומעט לצפון.

<בני הראל: הייתה החלטת בג"צ ב-30 לאוגוסט שדחתה את העתירה לבקשת ארכה לשהייה במרכז הקליטה ואנחנו המשכנו את הפעילות שלנו בסיוע לעולים לעזוב את מרכזי הקליטה.

<בני הראל: מבחינת הצוות הצטמצמנו בצוות, ההחלטה קבעה בעצם שמרכז הקליטה חייב בסגירה ואם משרד הקליטה יחליט שהוא מוכן לתת חודש או חודשיים ארכה לעולים להתארגנות זה מבורך, ושרת הקליטה נתנה אכן חודשיים עד סוף אוקטובר.

<בני הראל: היזם עזב בסוף אוקטובר, וגייסנו עובד אחזקה נוסף לטפל בבעיות התחזוקה שישנם במרכז.

<בני הראל: אנחנו לא ניתקנו בלונים, לא גז ולא מים למשפחות שמתגוררות, גם אם מדובר במשפחות ששוהות שלא כחוק, ויש כאלה משפחות ששוהות שלא כחוק.

<קריאה: אז מה, יש פה את הדיווחים האלה.

<בני הראל: אני אשמח אם ינקבו בשם משפחה.

יהודה גליק: לא, אל תיכנס לפרטים.

<בני הראל: אוקיי.

<בני הראל: אני אומר את עמדתי, הוא יכול לומר את עמדתו.

יהודה גליק: לדעתך יש פתרון לכל מי שנמצא פה?

<בני הראל: אם יש פתרון לכל מי שנמצא פה?

<בני הראל: כן.

<חנה אלעזר לגסה: מה זה פתרון, מרכז קליטה?

יהודה גליק: לא.

אברהם נגוסה: הצטרפו אלינו חברת הכנסת קסניה סבטלובה וחבר הכנסת יואל רזבוזוב חברי הוועדה.

אברהם נגוסה: תמשיכי בבקשה.

<סוניה רוט אדלר: רציתי להוסיף לדברים שבני אמר, מדובר במרכז קליטה שהוא מקום ארעי לקליטת עולים, בדרך כלל התקופה המקסימלית שאנחנו קולטים עולים היא שנתיים וחצי.

<סוניה רוט אדלר: אנחנו מדברים על עולים שנמצאים פה מעל חמש שנים ואפילו מעל עשר שנים.

<סוניה רוט אדלר: הנושא של הפינוי עמד על הפרק כבר כמה שנים ואנחנו בחודש יוני כינסנו את כל העולים והיה מספיק זמן להתפנות.

<סוניה רוט אדלר: כל העולים הקשישים, המשפחות, החד הוריות, כולם קיבלו בדיוור ישיר ואישי עם עובד סוציאלי הצעה להתפנות למרכז קליטה לפי בקשתם, כשעוד היו מקומות במרכזי הקליטה האחרים.

<סוניה רוט אדלר: ההחלטה הזאת עדיין עומדת ותקפה לגבי המשפחות שהן פשוט מסרבות לעזוב.

יוסי יונה: אבל מה ייתן להם אם הם יעברו למרכז קליטה אחר?

<סוניה רוט אדלר: במרכז קליטה אחר קודם כל יש מעטפת, יש קורת גג והם ימשיכו את התהליכים שהם זכאים למימוש הזכויות שלהם.

<סוניה רוט אדלר: אם זה משכנתא, אם זה דיור ציבורי לקשישים וכולי.

<סוניה רוט אדלר: כי מרכז הקליטה על פי החלטת בג"צ, וכולנו מכבדים את בג"צ, אמרה חד משמעית שצריך לסגור את מרכז הקליטה.

<סוניה רוט אדלר: הדבר היחיד ש,

יוסי יונה: יש כאלה שחושבים שזו החלטה אומללה, את יודעת.

יהודה גליק: אתה מסכים איתי שגם ההחלטה לגבי נתיב האבות היא אומללה, אבל על פי כן אנחנו נאלצים לכבד אותה.

אברהם נגוסה: אנחנו לא דנים על החלטת הבג"צ.

אברהם נגוסה: זה מאחורינו.

אברהם נגוסה: אנחנו רוצים עכשיו בעקבות ההחלטה, בתהליך הפינוי, משפחות נפגעות.

אברהם נגוסה: יש פגיעה בזכויותיהן של המשפחות, לכן זה הדיון.

אברהם נגוסה: אני רוצה לשאול, 26 משפחות, 11 חד הוריות ו-13 קשישים ו-86 יחידים.

אברהם נגוסה: כשאת אומרת שהצעתם להם מרכז קליטה אחר, אתם הצעתם לכולם או שעשיתם פה הבחנה?

אברהם נגוסה: אני רוצה לדעת ואם עשיתם הבחנה, למי?

<סוניה רוט אדלר: יש הבחנה חד משמעית.

<סוניה רוט אדלר: האוכלוסיות שאתה מנית, משפחות חד הוריות וקשישים, כולם קיבלו הצעה למרכז קליטה חלופי.

<סוניה רוט אדלר: ועובדה ש-400 עולים אכן עזבו למרכזי קליטה אחרים, ודרך אגב, לפי הדיווחים שאני מקבלת בתור מנהלת אגף הקליטה, הם נקלטו היטב וקיבלו אותם בחיבוק חם ועזרו להם.

<סוניה רוט אדלר: היו קשיים, חד משמעית.

<סוניה רוט אדלר: זאת הגירה נוספת.

<סוניה רוט אדלר: אני אשלים את המשפט, היחידים הצעירים שהם זכאים לקבל את מענק הסיוע לשכר הדירה מטעם המדינה של 1,500 שקלים בחודש, ונמצאים, אני מזכירה שוב, פי שניים מהזמן המקובל במרכז הקליטה, אנחנו לא יכולים להציע להם מרכז קליטה חלופי מכיוון שהם אינם זכאים, על פי הקריטריונים שהמדינה קבעה.

<סוניה רוט אדלר: יש להם חלופה, זה לא שהם יוצאים לרחוב.

<סוניה רוט אדלר: אני רוצה גם לציין שיש מעל 350 צעירים, בדיוק כמו הצעירים במבשרת, הם לא שונים מהם במאומה, שיצאו דרך סיוע בשכר דירה ואכן שכרו דירה בקהילות, איפה שהם רצו, והם מקבלים את זה למשך חמש שנים.

<סוניה רוט אדלר: דרך אגב, זאת מתנה שאף צעיר שמשתחרר מהצבא היום לא מקבל, בואו נשים את הדברים על השולחן.

יהודה גליק: בצדק.

<סוניה רוט אדלר: בסדר גמור, חד משמעית בצדק.

<סוניה רוט אדלר: אבל להגיד שאין להם פתרון זה לא נכון.

<חנה אלעזר לגסה: אבל אין להם אלטרנטיבה.

אברהם נגוסה: הייתה לי עוד שאלה.

אברהם נגוסה: מתוך המשפחות שעזבו או שהצעתם להם לעזוב, אחת הבעיות ממנה הם נפגעו זה שעזבו את עבודתם, שהיו עובדים פה והיה להם תלוש משכורת, כתוצאה מהעזיבה של העבודה שלהם הם לא יכולים לממש את זכויותיהם ולקחת את המשכנתא ולקנות דירה, מכיוון שאין להם תלוש משכורת.

אברהם נגוסה: האם אתם מכירים מקרים כאלה?

<תמי אהרוני: קודם כל הצענו את מרכז קליטה קריית גת ומקרית גת אפשר היה לנסוע ולעבוד בירושלים, והרבה אנשים שעדיין עובדים בירושלים, עברו לקריית גת ולא נורא המרחק מקרית גת לירושלים, ובמיוחד כשאנחנו אומרים שזה זמני.

<תמי אהרוני: במרכזי הקליטה בדרום הארץ ישנם רכזי תעסוקה של מרכזי הקליטה שמוצאים לאנשים עבודה אחרת.

<תמי אהרוני: האנשים עובדים בעבודות לא הכי מקצועיות ואפשר למצוא גם במקום אחר עבודה, או ללכת לשכר דירה איפה שהם רוצים.

<תמי אהרוני: אני חייבת לציין ששכר הדירה זה לא סתם שכר דירה, זה שכר דירה של עד 5 שנים מענק של 1,500 שקל ליחיד, כשבמשך החמש שנים הוא שומר על הזכות לקבל את המשכנתא כעוזב מרכז קליטה, זאת אומרת הוא זכאי לחמש שנים השתתפות בשכר דירה ובתום חמש השנים הוא עדיין זכאי למשכנתא.

<תמי אהרוני: בואו נפריד בבקשה, משכנתא זכאי כל - - -

אברהם נגוסה: איזו אסמכתא יש לו שהוא יקבל אחרי חמש שנים משכנתא?

<תמי אהרוני: בהפניה לחברת הסיוע שהוא מקבל את ה-1,500 שקל, יש חתימה של שני עובדים בכירים ממשרד הקליטה שאומר על האישור הזה שהוא זכאי במשך 5 שנים למה שהיה זכאי ביום עזיבת מרכז הקליטה, וזה חתום עם שתי חתימות, ואנחנו אומרים להם לשמור את זה, ויש אצלנו העתק גם.

<תמי אהרוני: כשאתה אומר 'משכנתא', אני חייבת לדייק.

<תמי אהרוני: משכנתא זכאי כל יחיד בלי שום בעיה של 281,000 ו-280,000.

<תמי אהרוני: מה שהצעירים רוצים זה לא משכנתא, הם רוצים את המענק של עוזבי מרכזי קליטה.

<תמי אהרוני: המענק של עוזבי מרכזי קליטה יחידים על פי חוק לא זכאים.

<תמי אהרוני: היינו שמחים אם הייתה החלטת ממשלה לתת גם להם, אבל אנחנו רק מבצעים.

אברהם נגוסה: הייתה נכונות לבדוק את האפשרות הזאת גם מצד משרד הקליטה, ומה?

<תמי אהרוני: משרד הקליטה ממליץ.

אברהם נגוסה: משרד הקליטה תומך וממליץ, האוצר מתנגד.

אברהם נגוסה: אני חייב להגיד שלא מתנגד, אבל במקום לתת 90,000 שקל, האוצר בא ואמר שהם מוכנים לתת 36,000 שקל והצעירים לא קיבלו את זה.

אברהם נגוסה: את זה צריך גם לציין.

<תמי אהרוני: אנחנו ממליצים.

אברהם נגוסה: בסדר, הבעיה שלנו היא שהאוצר התנגד לתת יותר מ-36,000 שקל.

אברהם נגוסה: חבר הכנסת יהודה גליק בבקשה.

יהודה גליק: אני מתנצל שאני צריך לצאת.

יהודה גליק: תראו, הלב היהודי לכאורה היה צריך להגיד 'תשמעו אנשים מסכנים, אין להם איפה לגור, בואו ניתן להם עוד להיות שם' אבל אמיתית, אם אנחנו רוצים לדאוג לטובת האנשים האלה וזה לא לחינם שהבג"צ כבר ב-2014 אמר שלוש שנים וחצי, והבג"צ עכשיו פנה למשרד הקליטה ואמר 'תנו להם עוד קצת, חודש, חודשיים' ומשרד הקליטה אמר 'ודאי, הולכים על זה'.

יהודה גליק: ותאמין לי, אתה יודע שעבדתי במשרד הקליטה ואני מכיר גם את הבעיות שם, אבל תמי אהרוני היא אחד האנשים הכי רגישים, הכי אנושיים שקיימים שהיא מחפשת ורוצה, ואנחנו דווקא ככנסת לא כדאי לנו להשלות את האנשים האלה שזה טוב להם שם.

יהודה גליק: עדיף להם ללכת או למקום שיש להם סיוע של עובדת סוציאלית ויועץ תעסוקה, או לגשת לשוק הפרטי.

יהודה גליק: זה קצת קשה, אבל באיזה שהוא שלב - - -

אברהם נגוסה: יהודה, אנחנו מאחורי זה.

יהודה גליק: אף אחד לא אוהב לעשות שינויים.

יהודה גליק: אנחנו יודעים שקשה לעשות שינויים, אבל יש פה מערכת שבמשך חמש שנים מאפשרים להם את אותם תנאים שיש להם, אומרים 'חבר'ה, תתחילו להיות עצמאיים', אנחנו רוצים שהקהילה הזאת תפרח ותצמח, יש לנו אינטרס שהאוכלוסייה האתיופית יהיו חלק ממדינת ישראל, יגיעו למעוף.

יהודה גליק: אם הם ימשיכו להיות במרכזי קליטה, מרכזי קליטה שנועדו להיות נחיתה רכה בארץ.

יהודה גליק: , הם לא נועדו לתת מקום להישאר שם לנצח, זה לא טוב להם.

יהודה גליק: אלה שנמצאים במרכזי הקליטה מאבדים את הפור של מי שנמצא בתוך הקהילה.

יהודה גליק: לכן אני חושב שלא יהיה נכון אם הוועדה הזאת תמשיך לעודד את האנשים האלה להילחם נגד הרשויות, באותו זמן - - -

אברהם נגוסה: לא, אתה טועה.

אברהם נגוסה: חבר הכנסת גליק, אף אחד לא מעודד.

יהודה גליק: משפט אחרון.

יהודה גליק: באותו זמן, אני מציע שגם המערכת של משרד הקליטה והסוכנות, כמו שהם יודעים לעשות באופן נפלא, ימשיכו ללוות את האנשים האלה גם בתוך השטח ויעזרו להם, לתת להם את היד, את הקביים האלה, אבל במגמה להתפטר.

יהודה גליק: ובאמת בני עשה את זה באופן אישי עם משפחות ממרכז הקליטה במבשרת ורבותיי, עדיף לנו להגיד לאנשים האלה 'לטובתכם תעופו, תפרשו כנפיים, תתחילו להתרומם' זה לטובתם, כי להישאר במרכז הקליטה אין הבדל בין היום לבין עוד שנה.

<חנה אלעזר לגסה: אבל סליחה, אף אחד לא רוצה להישאר במרכז הקליטה.

אברהם נגוסה: רגע.

אברהם נגוסה: חבר הכנסת יהודה גליק, הוועדה לא מעודדת, אבל הוועדה שומעת ומקיימת דיון כשהעולים מרגישים שבתהליך כזה שנפגעות הזכויות שלהם.

אברהם נגוסה: העניין של החלטת הבג"צ זו עובדה מוגמרת, ואם הייתי יכול - - -

יהודה גליק: זאת המלצה מלפני שלוש שנים.

אברהם נגוסה: יהודה, אם הייתי יכול, הייתי נלחם להפוך אותה.

אברהם נגוסה: אבל אני לא יכול.

יהודה גליק: אם אני הייתי שופט בג"צ הייתי נותן את אותה החלטה.

אברהם נגוסה: אני לא יכול, אבל בתהליך כזה הזכויות של העולים נרמסות.

יהודה גליק: לא, אבל אומרת לך פה סוני מהסוכנות שהזכויות שלהם נשמרות.

אברהם נגוסה: קיום הדיון הוא כדי לברר איפה האמת בין שני הצדדים.

אברהם נגוסה: אנחנו לא מעודדים.

אברהם נגוסה: אני רוצה שתחזור בך.

אברהם נגוסה: הוועדה לא מעודדת.

יהודה גליק: ביקשתי שהוועדה לא תעודד.

יהודה גליק: אם אתה אומר לי שהוועדה לא מעודדת, אני מקבל את דבריך כזקוקים, ככסף טהור, כי אני סומך עליך ומכיר אותך ואת דאגתך לקהילה הרבה שנים אברהם, לכן אני רק אומר לך, אני ממליץ שתמשיך במגמה הזאת לנסות להשתלב עם השכנוע לאנשים האלה שזה לא טוב להם להישאר שם.

יהודה גליק: זו דעתי.

אברהם נגוסה: נשמע את יוסי יונה.

יוסי יונה: ממה שהבנתי, יוצאי אתיופיה שנמצאים במרכזי הקליטה לא רוצים להיות במרכזי קליטה.

יוסי יונה: אין כאן בכלל דיון אם הם רוצים או לא רוצים.

יוסי יונה: הנחת היסוד ממה שאני שמעתי עם כל מי שדיברתי, זה שהם רוצים לצאת ממרכזי הקליטה.

יוסי יונה: והנה יהודה, בשבילך, להעביר אותם ממרכז קליטה אחד למשנהו זה דבר לחלוטין לא הגיוני.

יוסי יונה: לא הגיוני כי כפי שגם אתם אמרתם, מרכז קליטה זה מקום מגורים ארעי.

יוסי יונה: אז מה עשו חכמים בתקנתם אם לקחו אדם ממקום מגורים ארעי ושמו אותו במקום מגורים ארעי אחר?

יהודה גליק: אתה צודק, אבל אתה לא רוצה לזרוק אותם לרחוב אז אתה נותן להם מקום - - -

יוסי יונה: לא, אני לא רוצה, יהודה.

יוסי יונה: לכן הפתרון הזה להעביר אותם ממרכז קליטה אחד למשנהו הוא פתרון גרוע, לא קביל, ויש להימנע מקיומו במיוחד כאשר הוא כרוך במחיר מאוד מאוד גדול מצידם של חלק מיוצאי אתיופיה שהמעבר לשם יוצר קשיים עבורם.

יוסי יונה: פה זה עכשיו מרכז החיים שלהם, המשפחות שלהם, מקום העבודה שלהם, ופתאום הם נזרקים - - -

יהודה גליק: לא פתאום.

יהודה גליק: שלוש שנים.

יוסי יונה: הם נזרקים לפריפריה, ואז גם בכלל הזדמנויות העבודה שם פחותות ועוד דברים כאלה ואחרים.

יהודה גליק: אבל פה יש ממשלה שדואגת לפריפריה.

יוסי יונה: כמו שהיא חייבה את טבע ליצור מקומות עבודה בפריפריה ואנחנו רואים את האסון הזה שפוקד את הפריפריה מדי יום ביומו, לכן גם מקורות התעסוקה שם הם בעייתיים.

יוסי יונה: אנחנו שומעים כאן גירסה מצידכם ואנחנו שומעים גירסה מצידם של יוצאי אתיופיה שנמצאים במרכז הקליטה ומה שהם אומרים, הם כן רוצים לעזוב את מרכז הקליטה, והם רוצים, לכן יהודה, איפה יהודה הלך עם ההטפות שלו 'מה טוב לכם' ועוד דברים מהסוג הזה, אני חושב שיוצאי אתיופיה יודעים טוב מאוד מה טוב להם ולא צריכים אף אחד מבחוץ שיבוא ויגיד להם 'מה טוב לכם'.

יוסי יונה: הנימה הזאת גם לא צריכה להיות פה בדיונים של הכנסת, אדוני היושב ראש.

יוסי יונה: הם יודעים מה טוב.

יוסי יונה: אני לא צריך להגיד לכם מה טוב לכם, אתם יודעים טוב ממני מה טוב לכם.

יוסי יונה: ומה שהם אומרים שטוב להם שהם רוצים לצאת ממרכז הקליטה.

יוסי יונה: אבל מה שהם רוצים, הם אומרים ובצדק רב 'תנו לנו בבקשה את התנאים האופטימליים כדי שאנחנו נוכל לצאת ממרכזי הקליטה ולהשתלב'.

קסניה סבטלובה: יוסי אבל האם מישהו אחר אי פעם קיבל את התנאים האלה?

קסניה סבטלובה: צריך לשאול את זה.

<חנה אלעזר לגסה: אחרים מקבלים תנאים אחרים.

קסניה סבטלובה: לא, לא.

<חנה אלעזר לגסה: אל תגידי 'לא לא'.

<חנה אלעזר לגסה: עולים ממדינות אחרות מקבלים מעטפת הרבה יותר גדולה ותקציבים הרבה יותר גדולים.

יוסי יונה: חברתי הטובה קסניה, אני בוודאי שדוגל בשוויון מלא בעניין הזה, ואני בא ואומר, כל מה שעולה מיוצאי חבר העמים, מאתיופיה, מצרפת ועוד כהנה וכהנה, שיקבל את אותם תנאים, ובעניין הזה אין בינינו שום מחלוקת את ואני.

קסניה סבטלובה: אין בכלל מחלוקת, אבל אני אומרת שאם זה משהו שלו יהי, אבל זה לא קיים, אז איך אפשר לדון בזה, אם זה לא מציאות?

יוסי יונה: ברור, אבל אנחנו - - -

אברהם נגוסה: זה נושא אחר - - -

יוסי יונה: תראי מה שהיושב ראש כאן העלה, לגבי - - -

אברהם נגוסה: זה לא נושא הדיון ואנחנו נקיים אם תרצו דיון בנושא.

אברהם נגוסה: בואו נתמקד עכשיו - - -

<קריאה: בוא נראה כמה המדינה משקיעה בעולים אחרים לעומת עולי אתיופיה.

<קריאה: מעניין באמת.

<סוניה רוט אדלר: הרבה פחות.

<קריאה: אז תביאי הוכחות.

<קריאה: נשמח לראות הוכחות לכך.

אברהם נגוסה: חנה, אנחנו ניתן לך את רשות הדיבור, אז תדברי בתור שלך.

יוסי יונה: אבל הנה אדוני, עלו כאן הצעות שהן אופרטיביות בעניין הזה של העמדת משכנתא ליחידים כזו שאכן תאפשר להם, ואתם גם בעד.

יוסי יונה: אז הנה, זה אחד מהפתרונות שמשרד הקליטה בעד, אדוני היושב ראש מן הסתם בעד וקסניה חברתי מן הסתם בעד.

אברהם נגוסה: אנחנו עשינו מאמצים, גם פה קיימנו דיונים וגם מפגשים עם נציגי האוצר ומשרד הקליטה, אכן משרד הקליטה תומך וממליץ, אבל האוצר מתנגד.

אברהם נגוסה: האוצר אומר מתוך 90,000 הם מוכנים לתת 36,000.

אברהם נגוסה: זה מה שהאוצר הציע.

אברהם נגוסה: ההצעה הזאת לא מקובלת.

אברהם נגוסה: זה בנוסף למשכנתא של 281,000 שקל.

אברהם נגוסה: ההצעה שהייתה כאן בוועדה שאת ה-1,500 שקל לחמש שנים, להמיר אותם למענק חד פעמי של 90,000 שקל, לתת להם כמענק.

אברהם נגוסה: הצעירים מוכנים ומסכימים לזה, אבל האוצר, לאחר שהבטיחו פה בוועדה שיבדקו את הנושא, בדקו חזרו ואמרו שהם מוכנים לתת 36,000 שקל.

אברהם נגוסה: את מה שהאוצר אמר אמרתי לצעירים, והצעירים דחו את זה.

אברהם נגוסה: זו המציאות.

אברהם נגוסה: עכשיו אנחנו רוצים לשמוע את ניגסטה מברטה.

אברהם נגוסה: תספרי לנו את הסיפור שלך.

<ניגסטה מברטה: אני גרה בבית אלפא במרכז הקליטה.

<ניגסטה מברטה: אני עליתי ב-2010 ואחרי זה עשיתי גיור והתחתנתי עם עולה ותיק, יש לי שני ילדים.

<ניגסטה מברטה: הלכתי להורים שלי כשהייתי בהריון, ילדתי וכשרציתי לחזור למרכז הקליטה אמרו לי 'את לא חוזרת למרכז הקליטה' שאלתי למה אני לא חוזרת, 'לא, יש לך ילדים, את לא יכולה לגור פה'.

<ניגסטה מברטה: יש לי זכות, אז למה לא?

<ניגסטה מברטה: בגלל הילדים שלך ובעלך את לא יכולה להיכנס.

<ניגסטה מברטה: יש לי זכות, למה אני לא יכולה להיכנס?

<ניגסטה מברטה: עכשיו בגלל הילדים שלי ובעלי, כאילו אצל ההורים שלי.

<ניגסטה מברטה: כל הזכות שלי בתוך מרכז הקליטה, אני משלמת לדירה.

אברהם נגוסה: עדיין את משלמת את השכירות, אבל לא נותנים לך להיכנס עם הילד שלך ובעלך?

<ניגסטה מברטה: לא נותנים לי.

<ניגסטה מברטה: בגלל שהזכות שלי- - - אז אמרתי להם.

<ניגסטה מברטה: הלכתי להורים שלי, אין לי איפה לישון ואני שם, יש לי שני ילדים עם בעלי, בתוך המרכז קליטה כל הדברים שלי שם, אני לא יודעת עד עכשיו איפה אני.

<ניגסטה מברטה: אני רוצה לדעת איפה אני, והזכות שלי, המשכנתא שלי והילדות שלי.

אברהם נגוסה: האם הלכת וביקשת לקבל את הזכויות שלך, משכנתא?

<ניגסטה מברטה: כן.

אברהם נגוסה: מה אמרו לך?

<ניגסטה מברטה: אמרו לי שאין לי משכנתא.

יוסי יונה: אשה שנישאת לעולה ותיק, הזכות שלה מתבטלת.

יוסי יונה: כן?

אברהם נגוסה: זה קודם כל - - -

<תמי אהרוני: סליחה, יש פה בעיה במינוח.

<תמי אהרוני: משכנתא בהחלט זכאים, היא רוצה מענק, לא משכנתא.

<תמי אהרוני: משכנתא של עולה אתיופיה היא משכנתא גבוהה, לא הבאתי איתי את ה- - -, את זה היא זכאית.

<תמי אהרוני: יש משכנתא, בואו נפריד.

יוסי יונה: לא, המענק.

<תמי אהרוני: מענק היא לא זכאית.

<תמי אהרוני: אני אסביר למה.

<תמי אהרוני: יש משכנתא ויש מענק של עוזב מרכז קליטה.

<תמי אהרוני: יחיד שגר במרכז קליטה איננו זכאי למענק של עוזב מרכז קליטה.

<תמי אהרוני: אני לא מכירה את המקרה הספציפי, היא כנראה הוכרה כיחידה במרכז קליטה, כי היא עלתה יחידה והיא נישאה ללא זכאי, לוותיק, והוותיק לא יכול לעבור לגור במרכז קליטה.

<תמי אהרוני: הם זכאים כמשפחת עולים יוצאי אתיופיה למשכנתא.

<תמי אהרוני: אין שום בעיה עם זה.

<תמי אהרוני: אני לא זוכרת את הסכומים בעל פה, 300,000 ומשהו שקל משכנתא.

<תמי אהרוני: היא לא רוצה משכנתא, היא רוצה מענק של עוזב מרכז קליטה.

<תמי אהרוני: ברגע שהיא יחידה, יחיד לא זכאי למענק.

<תמי אהרוני: היא יחידה, היא נישאה ללא זכאי, זאת אומרת יש שני לא זכאים למענק, לא למשכנתא.

<תמי אהרוני: אנחנו חייבים לשנות את המינוח בין משכנתא למענק.

<תמי אהרוני: משכנתא היא זכאית.

אברהם נגוסה: כשאנחנו מדברים על משכנתא אנחנו מתכוונים למשכנתא של יוצאי אתיופיה.

אברהם נגוסה: זה ברור.

<תמי אהרוני: היא זכאית למשכנתא של יוצאי אתיופיה שלא מתגוררים במרכז קליטה.

<תמי אהרוני: משפחת עולים של יוצאי אתיופיה שלא מתגוררים במרכז קליטה.

אברהם נגוסה: כמה זה?

<תמי אהרוני: אני לא זוכרת בעל פה.

אברהם נגוסה: זה 281,000 שקל.

<תמי אהרוני: לא, 281,000 ליחיד.

<תמי אהרוני: משפחה זה 300,000 ומשהו.

אברהם נגוסה: 321,000 זה המשכנתא המוגדלת.

<תמי אהרוני: כן.

אברהם נגוסה: אז היא לא מקבלת.

אברהם נגוסה: זה מה שהיא אומרת.

<תמי אהרוני: אבל היא זכאית לזה.

<תמי אהרוני: לא.

<תמי אהרוני: תשאל אותה אם היא רוצה את המשכנתא או אם היא רוצה את המענק של עוזבת מרכז קליטה.

<תמי אהרוני: היא רוצה את המענק, היא לא רוצה את המשכנתא.

אברהם נגוסה: לא, בואי נעשה מבחינה מספרית.

אברהם נגוסה: 321,000 מה שאת אומרת מענק עזיבה.

<תמי אהרוני: לא, מענק לזוג ברמת סיוע, תלוי באיזו רמת סיוע, אני בעל פה זוכרת את המאתיים- - -

אברהם נגוסה: 321,000 אני אומר לך, אני זוכר בעל פה.

אברהם נגוסה: משפחה עד שלושה ילדים מקבלת 321,000.

<תמי אהרוני: תלוי איפה, לא בכל מקום.

<תמי אהרוני: יש מקומות ש-282,000.

<תמי אהרוני: זה לפי רמת סיוע.

אברהם נגוסה: זה משהו אחר, את מתכוונת לדירוג א', ב', ג'.

אברהם נגוסה: אני מדבר על א'.

אברהם נגוסה: לפי א', זה משפחה עד שלושה ילדים מקבלים 321,000 שקל.

אברהם נגוסה: אנחנו מדברים על זה.

אברהם נגוסה: אם למשפחה יש ילד אחד, האם היא יכולה לקבל כיוון שהיא דיירת, יש לה עדיין זכות לדירה, משלמת שכירות במרכז קליטה.

אברהם נגוסה: האם היא מקבלת בגלל שיש לה ילד, האם היא יכולה לקבל את ה-321,000 שקל או לא?

<תמי אהרוני: לא.

אברהם נגוסה: למה?

<תמי אהרוני: משום שהיא כיחידה הייתה במרכז קליטה והיא עזבה את מרכז הקליטה.

<ניגסטה מברטה: אני לא עזבתי.

אברהם נגוסה: אז באופן טבעי אנשים לא מתחתנים, לא מביאים ילדים?

<תמי אהרוני: אבל הם זכאים למשכנתא.

אברהם נגוסה: היא לא עזבה את מרכז הקליטה, היא עדיין משלמת שכירות.

<תמי אהרוני: כיחידה.

אברהם נגוסה: אני רוצה לברר, פה אין ויכוח שהיא עלתה כיחידה והיא קיבלה את הזכות שלה במרכז הקליטה כיחידה, אבל מה לעשות, זה טבעי, היא התאהבה בבחור והתחתנה.

אברהם נגוסה: זה גידול טבעי ויש לה ילדים.

אברהם נגוסה: שני ילדים.

<תמי אהרוני: אז היא זכאית למשכנתא, לא כמענק.

אברהם נגוסה: היא אומרת שהיא לא זכאית.

<תמי אהרוני: עוד פעם אני אומרת, יכול להיות שאני לא מבינה אבל אני אומרת עוד פעם, אנחנו הולכים בשני מסלולים.

<תמי אהרוני: משכנתא היא זכאית.

<תמי אהרוני: ברגע שהיא הולכת כמשפחה - - -

אברהם נגוסה: אני מדבר על משכנתא מוגדלת של יוצאי אתיופיה.

<תמי אהרוני: משכנתא היא זכאית.

<תמי אהרוני: מענק היא לא זכאית.

אברהם נגוסה: למה, בגלל שהיא ילדה ילדים?

אברהם נגוסה: היא גרה שם.

<תמי אהרוני: את הנהלים לא אנחנו קבענו.

אברהם נגוסה: אני רוצה לדעת מי קבע.

<תמי אהרוני: עוד פעם, מבחינה כספית, מבחינת משרד האוצר, מה שאישר או לא אישר.

<תמי אהרוני: אנחנו עובדים לפי חוקים.

אברהם נגוסה: ממשרד האוצר אמרו לי שזה עניין של משרד הקליטה.

<פנטהון אספה: אפשר שאלה רק?

אברהם נגוסה: תציג את עצמך.

<פנטהון אספה: אני מנכ"ל עמותת טבקה, צדק ושוויון ליוצאי אתיופיה.

<פנטהון אספה: יש לי שאלה אליך, בחורה צעירה שנכנסה למרכז קליטה כדיירת יחידה, קרה המקרה וילדה מחוץ לנישואין.

<תמי אהרוני: היא זכאית למענק.

<פנטהון אספה: יפה, יש לה ילד והיא מוכרת כחד הורית.

<פנטהון אספה: אגב, אני ניהלתי מרכז קליטה ואני מכיר גם את התהליכים האלה.

<פנטהון אספה: אם היא מוכרת כחד הורית בתור אחת שהביאה ילד, אבל לא מתוך נישואין, למה היא לא יכולה להיות זכאית בתור אישה מתגוררת, שיש לה זכויות כיחידה.

אברהם נגוסה: אמא לשניים.

<פנטהון אספה: אמא לשניים.

<תמי אהרוני: כי היא נשואה.

<פנטהון אספה: אז מה, היא ממשיכה לשלם שכירות.

אברהם נגוסה: זה העונש למי שמתחתן?

<פנטהון אספה: אני חושב שיש פה עיוות.

<פנטהון אספה: עוד דבר אני רוצה להגיד, אדוני היושב ראש.

<פנטהון אספה: במעבר הזה של אותם עולים ממבשרת למרכז קליטה אחר, המדינה, מי שלא יהיה בין אם זה משרד הקליטה או הסוכנות היהודית, יש הרבה מאוד כסף שמוציאים על המעבר, על השהות שלהם במרכזי קליטה אחרים, מאשר לתת לאותם עולים את מה שמגיע להם כדי לרכוש את הדירה, כולל הצעירים אגב.

<פנטהון אספה: ההתעקשות הזאת שלא לאפשר לאותם צעירים לרכוש דירה, היא לא היחידה.

<פנטהון אספה: אני מכיר עוד ארבעה זוגות כאלה.

<קריאה: זה קומבינה.

<פנטהון אספה: שממשיכים לשלם שכירות אבל לא מוכרים בשביל הזכויות שלהם.

<פנטהון אספה: כאן צריך לחבר את כל המוחות, לחשוב טוב טוב ולתת מענה סביר לאותם עולים צעירים שגם, אין מה לעשות, יש להם גם ילדים.

<פנטהון אספה: צעירים שלא נתנו להם את האפשרות לצאת.

<פנטהון אספה: נתנו להם להישאר שם הרבה זמן, אין מה לעשות.

<פנטהון אספה: התהליך הביולוגי עושה את שלו, מביאים ילדים וצריך לתת לזה גם מענה.

<קריאה: אנחנו ראינו, העלייה הרוסית הביאו ילדים, חתולים, כלבים מגיעים משם.

<קריאה: ומאשרים להם.

<קריאה: המשרדים מאשרים להם.

אברהם נגוסה: יש תור.

אברהם נגוסה: תירשם וניתן לך לדבר.

אברהם נגוסה: חנה בבקשה.

<חנה אלעזר לגסה: הבעיה העיקרית היא הנושא של הזמניות.

<חנה אלעזר לגסה: העולים האלה, כמו שחבר הכנסת שיצא אמר, שעולים רוצים להישאר במרכז קליטה, העולים לא רוצים להישאר במרכז קליטה, הם כבר חיו מספיק שנים במחנות המעבר בגונדר ובאדיס ומגיעים לפה, ופה הזמניות הזאת של המעבר ממרכז קליטה אחד לשני, זה לא נורמלי.

<חנה אלעזר לגסה: זה פשוט לא נורמלי.

<חנה אלעזר לגסה: מי בכלל רוצה לחיות במצב הזה?

<חנה אלעזר לגסה: איזה בנאדם ירצה לחיות במצב הזה?

<חנה אלעזר לגסה: איך הוא בכלל מעלה על דעתו שאנשים מעוניינים והם רוצים להישאר תלויים במרכזי קליטה?

<חנה אלעזר לגסה: אף אחד לא רוצה להישאר תלוי במרכז קליטה.

<חנה אלעזר לגסה: אף עולה לא רוצה להישאר תלוי במרכז קליטה.

<קריאה: זה לא מרכז קליטה.

<קריאה: זה מרכז השמדה.

<חנה אלעזר לגסה: זה מרכז כליאה.

<חנה אלעזר לגסה: הם קוראים לזה מרכז כליאה והם צודקים.

<קריאה: הם לאר וצים לתת להם לחיות.

<חנה אלעזר לגסה: לגבי הנוהל, אנחנו באגודת יהודי אתיופיה כבר שנים מנסים לבטל את הנוהל הזה.

<חנה אלעזר לגסה: הנוהל הזה הוא אחד הנהלים שמשאיר אותם כלואים.

<חנה אלעזר לגסה: יש כל כך הרבה סיפורים מאחורי הנושא הזה של המשכנתאות והמענקים.

<חנה אלעזר לגסה: לא כולם אותו דבר, לא כולם באותו מצב.

<חנה אלעזר לגסה: יש קשישים, יש חד הוריות, יש נכים, יש משפחות ולכל אחד יש מענה אחר וצרכים אחרים.

<חנה אלעזר לגסה: לא יכול להיות שהנוהל הזה גם מסליל אותם לשכונות מצוקה ושכונות קשות, וגם למקרים שהם יוצאי דופן אין בכלל מענה והוא משאיר אותם תקועים במרכז הקליטה שנים רבות.

<חנה אלעזר לגסה: אחד הדברים שאנחנו דורשים זה הביטול של הנוהל הזה, שזה יכול לתת מענה אולי חלקי.

אברהם נגוסה: תודה.

אברהם נגוסה: נשמע את טגלי שיטה.

<טגלי שיטה: (מדבר באמהרית)

אברהם נגוסה: אני אתרגם את דבריו.

אברהם נגוסה: הוא גר עם אביו העיוור.

אברהם נגוסה: חוזה רכישת הדירה נמצא כאן.

אברהם נגוסה: ביולי 2017 הם חתמו חוזה והעבירו 80,000 שקל עם חתימת החוזה.

אברהם נגוסה: לאחר מכן הם הגישו את הבקשה לקבל את חלק המשכנתא, וכשהם הגישו את הבקשה למשכנתא שהם זכאים לה, נאמר להם שאם לא יעברו לקריית גת הם לא יקבלו את המשכנתא.

אברהם נגוסה: עכשיו הם בבעיה מצד אחד הם חתמו חוזה ושילמו.

אברהם נגוסה: משרד הקליטה אמר להם - --

יוסי יונה: איפה הדירה?

<טגלי שיטה: (מדבר באמהרית)

אברהם נגוסה: הדירה בקרית גת.

אברהם נגוסה: הם קנו את הדירה בקרית גת וחתמו חוזה ושילמו 80,000 עם חתימת החוזה.

אברהם נגוסה: את היתר צריך לשחרר מהבנק.

אברהם נגוסה: בינתיים משרד הקליטה אומר להם 'תחתמו שאתם עוברים למרכז קליטה קריית גת'.

אברהם נגוסה: הם אמרו 'אם אנחנו נחתום עכשיו לעבור לקריית גת, אנחנו נאבד את העבודה שלנו ואם לא נציג תלוש משכורת, הבנק לא ישחרר לנו את המשכנתא'.

אברהם נגוסה: משרד הקליטה אומר 'אם לא, אתם לא יכולים לשחרר את זה'.

אברהם נגוסה: זה העניין.

<תמי אהרוני: סליחה חבר הכנסת אברהם נגוסה, אני מבקשת שתאמר לנו מתי אמור העולה לקבל את הדירה.

<תמי אהרוני: אנחנו צריכים לכבד את החלטת בג"צ לפנות את מרכז הקליטה עד 31.10.

<תמי אהרוני: עכשיו כנראה סביר להניח שקבלת הדירה הרבה יותר רחוק, לכן אמרנו פתרון של מרכז קליטה, במקום שבו הם רכשו את הדירה.

<תמי אהרוני: אני לא חושבת שעשינו רע בזה.

<פנטהון אספה: אבל למה לעכב את הרכישה?

אברהם נגוסה: סליחה, אני מבקש שאף אחד לא ידבר בלי רשות.

אברהם נגוסה: מי שידבר בלא רשות אני אבקש מהסדרנים להוציאו.

אברהם נגוסה: אף אחד לא ידבר בלי רשות.

אברהם נגוסה: אנחנו בודקים איפה נפל הפגם, יכול להיות שזה קרה לא בכוונה, לכן אנחנו מקיימים את הדיון.

אברהם נגוסה: ממה שאני מבין, אני אנסה לראות בחוזה.

אברהם נגוסה: מתי אתם צריכים לקבל את הדירה?

<טגלי שיטה: (מדבר באמהרית)

אברהם נגוסה: לפי החוזה הם צריכים לקבל את הדירה בחודש 5.2018, אבל הוא אומר אם תשלמו את כל הסכום, נעביר לכם את הדירה.

<תמי אהרוני: אני שוב חוזרת ואומרת.

<תמי אהרוני: אנחנו אמורים לפי החלטת בג"צ לפנות, וכנראה שהממונים עלי לא יחתמו על מענק שקבלת הדירה בעוד חמישה חודשים.

<תמי אהרוני: זאת אומרת שאנחנו נותנים גושפנקא להישאר חמישה חודשים נוספים במרכז קליטה מבשרת.

אברהם נגוסה: לא לא.

אברהם נגוסה: אני אשאל אותך.

אברהם נגוסה: הכוונה פה, המשפחה לא דורשת להישאר עד מסירת או קבלת הדירה.

<תמי אהרוני: אז איפה הם יהיו בינתיים?

אברהם נגוסה: הם מוכנים לעבור לקריית גת לאחר שהם ישחררו את המשכנתא וישלמו את זה.

אברהם נגוסה: מה שהוא אומר, אם אנחנו נעבור למרכז קליטה לא תהיה לנו עבודה ואנחנו לא יכולים להציג תלוש משכורת'.

<תמי אהרוני: הם יכולים להמשיך לעבוד בירושלים.

<תמי אהרוני: זה לא מרחק - - - אני אומרת שוב, יש לנו ניסיון עם מקרים כאלה שכן אמרנו ולא עברו, אז יכול להיות שבגלל אנשים שלא עברו, עכשיו ההחלטה היא לא לאשר עד שלא יעברו.

אברהם נגוסה: אני שואל כי גם לכם יש רצון לעזור לעולים שיקנו דירה ויצאו.

אברהם נגוסה: פה מדובר על זמן קצר, יש כבר חוזה.

<תמי אהרוני: אבל יש לנו לחכות עד סוף מאי ואנחנו - - -

אברהם נגוסה: הם לא מבקשים עד מאי.

אברהם נגוסה: הוצאת הכסף, העברת הצ'ק מהבנק לבעל הדירה, זה לא עד מאי.

אברהם נגוסה: יש כבר חוזה, הם כבר שילמו, רק תנו להם זמן שהם יגישו עם תלוש המשכורת, יסיימו את התהליך, ישלמו לבעל הדירה ואחר כך יעברו לקריית גת.

אברהם נגוסה: מה הבעיה?

אברהם נגוסה: למה אתם לא מתחשבים בזה?

אברהם נגוסה: אתם רואים את הדברים האלה, כתוב בחוזה מאי 2018, אתם אומרים 'לא ניתן, הבג"צ אמר לנו '.

אברהם נגוסה: צריך לקחת שיקול דעת במקרים לגופו של עניין.

אברהם נגוסה: אני מכיר אותך, את לא ככה.

<תמי אהרוני: אני לא המחליטה היחידה.

<תמי אהרוני: אני לא מחליטה.

אברהם נגוסה: אני יודע, אבל כרגע את מייצגת את המשרד.

אברהם נגוסה: לכן אני מדבר איתך, לבדוק לגופו של עניין.

אברהם נגוסה: פה אנשים קנו ושילמו ואם יפסיקו לעבוד, יעזבו את עבודתם, לא יהיה להם תלוש משכורת וכל מה שהם עשו יירד לטמיון.

אברהם נגוסה: לכן למה אתם לא נותנים להם עד שמסיימים?

אברהם נגוסה: האם את מוכנה לבדוק את זה?

<תמי אהרוני: אני מוכנה לבדוק את זה, אבל אני אומרת שוב, הנסיון שלנו הוא נסיון מר שהיו מקרים כאלה בעבר ואנשים אחר כך נשארו.

<תמי אהרוני: לנו יש בעיה, אנחנו מחוייבים לסגור את מרכז הקליטה ולהחזיר אותו והיינו צריכים לעשות את זה כבר בספטמבר.

<תמי אהרוני: אם אנחנו גוררים את זה עוד פעם עד סוף מאי, אנחנו בבעיה.

<תמי אהרוני: אני מוכנה להעביר את זה לממונים עלי.

אברהם נגוסה: לא עד מאי.

<תמי אהרוני: עד מתי?

אברהם נגוסה: אני אשאל אותו כמה זמן לוקח התהליך להוציא את הצ'ק.

<תמי אהרוני: אם הוא יעבור ביום שהוא יקבל את הצ'ק, לאן הוא יעבור?

אברהם נגוסה: אני אשאל אותו.

<קריאה: לא רק הוא.

<קריאה: יש עוד אנשים - - -

אברהם נגוסה: בסדר.

אברהם נגוסה: אם יש פתרון לאחד יהיה גם לאחרים.

אברהם נגוסה: (מדבר באמהרית)

<טגלי שיטה: (מדבר באמהרית)

אברהם נגוסה: הוא אומר שהתהליך יכול לקחת עד חודש מרץ, אבל הוא אומר שברגע שהתהליך ייגמר הם יעזבו.

<תמי אהרוני: אני מוכנה לבדוק עם הממונים עליי, אני לא רוצה להשלות שזה אומר כן.

<תמי אהרוני: אני חייבת לבדוק את זה.

<קריאה: אברהם נגוסה, אתה לא יכול לשבת עם השרה סופה לנדבר ולסגור איתה את העניינים האלה?

<קריאה: תסגור עם השרה.

אברהם נגוסה: אנחנו הולכים בכיוון.

אברהם נגוסה: השרה יכולה להגיד לי לפנות לדרג המקצועי.

אברהם נגוסה: אתה מכיר את הדברים.

<גלגאי טפרה: אני רוצה להשלים על המשפחה, מה שהוא דיבר.

<גלגאי טפרה: הם נמצאים שבוע בלי גז.

<גלגאי טפרה: אתמול הייתי בבית שלהם, בני אומר עכשיו אין כלום.

<גלגאי טפרה: יש שלוש דירות בלי גז.

אברהם נגוסה: אז בוא נשאל אותו.

אברהם נגוסה: (מדבר באמהרית)

<טגלי שיטה: (מדבר באמהרית)

אברהם נגוסה: בני, הוא אומר שהגז נסגר.

<בני הראל: מה נראה לך?

<בני הראל: שאני אשאיר אנשים בלי גז?

<בני הראל: אתה מכיר אותי הרבה שנים, אני שואל, גלגאי האם מישהו הגיע אלי, דיבר איתי?

<גלגאי טפרה: מה אמרת להם?

<גלגאי טפרה: אף אחד לא ייכנס למשרד.

<גלגאי טפרה: אנחנו הרמנו טלפון, 'אנחנו לא עובדים, ניתקנו את המחשבים, אל תבואו.

<גלגאי טפרה: הנה', דירה 63, שבוע שעבר אמרו להם 'למה אתם לא עוזבים את מרכז הקליטה' זה לא קשור בכלל לגז.

<גלגאי טפרה: צריך לחשוב על הבני אדם.

אברהם נגוסה: אני מכיר את בני הרבה שנים ולכן לא מסתדר לי.

אברהם נגוסה: לכן אני שואל, אולי לא ידעת.

<בני הראל: אני לא יודע על זה, זה פעם ראשונה שאני שומע את זה.

אברהם נגוסה: הוא אומר 'ניגשנו למשרד ואמרו אל תבואו'.

<בני הראל: תקשיב, כל יום מגיעים אנשים וכל יום דואגים להחלפת בלונים.

<בני הראל: אז אם קרה, אני לא יודע על זה, אני מבטיח שאני אתן תשובה עוד היום או מחר בבוקר, לכל המאוחר.

אברהם נגוסה: אני אשאל אותו.

אברהם נגוסה: הוא אומר שהוא היה אבל לא מצא אותך, לכן לא אמר לך.

אברהם נגוסה: שאלתי אותו אם יש עובדים אחרים, הוא אומר שלא מקבלים אותם בחיובי.

<בני הראל: יש מזכירה במשרד, יש מחברת תיקונים שאני יכול להציג אותה בלי שום בעיה.

<בני הראל: שם נרשמות כל התקלות.

אברהם נגוסה: אני מציע שכל מי שאין לו גז היום בביתו, יפנה למנהל.

אברהם נגוסה: הוא אמר שהוא יטפל בזה.

אברהם נגוסה: וגם לפעם הבאה, אם אתם הולכים ואומרים למשרד, אף אחד אחד לא יכול לדעת.

<בני הראל: אם הוא מדבר עם גלגאי, שגלגאי יפתור.

<בני הראל: איך אני אמור לדעת מזה?

<גלגאי טפרה: לא סתם אמרתי.

<גלגאי טפרה: למשל, הוא שואל על האמא שלו, יומיים הייתי בבית שלהם ושאלתי אותם.

<גלגאי טפרה: יש את עזרא שעובד שם דרך משרד הקליטה, התקשרתי, התקשרתי לחנניה.

<גלגאי טפרה: עזרא אמר לי 'תלך למשרד'.

<גלגאי טפרה: שלחתי אותם.

אברהם נגוסה: עכשיו בני מוכן, תגידו לו איזה דירות בלי גז והוא יתקן את זה.

אברהם נגוסה: בבקשה נתקדם.

<גלגאי טפרה: בסדר, נתקדם, אבל סתם מדברים.

<גלגאי טפרה: למה אתם סתם מדברים?

<גלגאי טפרה: אני לא סתם ממציא, אנשים נשארו בלי גז.

<גלגאי טפרה: למה לא אמרתי על דירות אחרות?

<גלגאי טפרה: יש שלוש דירות, אתם יכולים לבדוק.

אברהם נגוסה: גלגאי, הוא אומר שאף אחד לא אמר לו.

<גלגאי טפרה: נכון.

<גלגאי טפרה: אי אפשר להיכנס.

<גלגאי טפרה: יותר קל להיכנס לנתניהו.

אברהם נגוסה: טוב.

אברהם נגוסה: בבקשה נגה אלנה בבקשה.

<נגה אלנה: אני מנהל מגשרים חינוכיים בין תרבותיים בעמותת "פידל" אנחנו עובדים עם עולים במרכזי קליטה, בבית הספר.

<נגה אלנה: כבוד יושב הראש, אחד הדברים שצריך לבדוק בנוהל העבודה של משרד הקליטה, הסוכנות, כל מי שמטפל בעולים חדשים, מה הקשר של אותם עולים חדשים לאותה רשות מקומית.

<נגה אלנה: אחד הדברים שאנחנו השנה התמודדנו איתם, ב-29 לאוגוסט, 113 ילדים במבשרת ציון לא היה להם גן ילדים, לא בית ספר יסודי ולא חטיבת ביניים.

<נגה אלנה: באותו יום מנהל אגף החינוך במבשרת ציון, שהוא התקשר וסיפר לי, מה שעשיתי יחד עם נציגי הקהילה במבשרת, ביום שישי לקחתי חמישה מגשרים, התחלנו להזמין את הקהילה ולרשום אותם לבית הספר.

<נגה אלנה: מנהל אגף החינוך נתן הסעה, ב-1 לספטמבר התחילו את הלימודים.

<נגה אלנה: יש מועדון קהילתי במבשרת ציון, פנינו להיפגש במקום הזה ונציגי משרד הקליטה וגם נציגי הסוכנות היהודית, כבר הם לא תושבים, אנחנו לא נותנים את המקום להתכנסות.

<נגה אלנה: לא רק גז.

<נגה אלנה: החינוך של הילדים, העתיד של מחר, המנהיגים של המחר, אנחנו פוגעים בהם.

<נגה אלנה: אני מכיר אנשים שעזבו את מרכז הקליטה לוד, הביאו אותם למרכז הקליטה מבשרת, עכשיו מעבירים אותם לבאר שבע ולקריית גת.

<נגה אלנה: אותו ילד מתוסכל, נער בסיכון, מחר יעלה לנו המון כסף.

<נגה אלנה: יהיה צורך לתת לו מענה בכל הנושאים.

<נגה אלנה: היום יש עולים שמגיעים עד סוף דצמבר, כמעט 67 תלמידים יוצאי אתיופיה, יגיעו למרכז קליטה אידים.

<נגה אלנה: כשפנו אלי, שלחתי את מנהלת מחוז דרום וירושלים, יש רכז שאינו יוצא אתיופיה ולא דובר אמהרית.

<נגה אלנה: יש בת הקהילה שהיא עובדת סוציאלית, היא לא דוברת אמהרית ולמשפחות אין את מי לשאול.

<נגה אלנה: המגשרת במקום שתטפל בבית הספר, היא הולכת לתרגם בין המדריך לעולים.

<נגה אלנה: אלה דברים שקורים בשטח.

<נגה אלנה: יכול להיות שלא בכוונה, יכול להיות בתהליך, יכול להיות בתכנית העבודה, אבל צריך לתת מענה.

<נגה אלנה: אנשים בלי שפה אי אפשר לתפקד.

אברהם נגוסה: אתה אומר שהם לוקחים יוצאי אתיופיה לא דוברי השפה.

<נגה אלנה: היא לא דוברת את השפה במקרה אותם עולים חדשים - - -

<קריאה: יש מתורגמנית - - -

אברהם נגוסה: לעולים חדשים, מה הבעיה, יש מספיק עובדים סוציאליים יוצאי אתיופיה דוברי אמהרית.

אברהם נגוסה: אל תלכו לפי הצבע.

אברהם נגוסה: הילדות שלי לא מדברות אמהרית, לכן אני אומר, הילדים שנולדו פה או גדלו פה לא יכולים גם אם הם עובדים מקצועיים, לא יכולים לדבר את השפה.

אברהם נגוסה: 'אה, היא יוצאת אתיופיה, אז היא דוברת את השפה', זה לא כך.

אברהם נגוסה: צריך לבדוק, זה מה שהוא אומר לדעתי.

<סוניה אדלר רוט: אני אשמח לענות.

<סוניה אדלר רוט: אנחנו לא בוחנים את העובדים שלנו לפי הצבע, אני ממש מוחה על האמירה הזאת.

<סוניה אדלר רוט: יש לנו אנשים שהם בעלי מקצוע.

<סוניה אדלר רוט: עובדת סוציאלית נבחרה לא בשל היותה אתיופית, אלא בשל היותה עובדת סוציאלית מוסמכת.

<סוניה אדלר רוט: בכל מרכזי הקליטה יש לנו עובדים מכל התפוצות, ואנחנו מאוד מתגאים בזה.

<סוניה אדלר רוט: אנחנו לא בוחרים עובד סוציאלי לפי האוכלוסייה שאותה הוא משרת.

<סוניה אדלר רוט: לשם כך, במרכזי קליטה של עולי אתיופיה יש לנו סומכים ויש לנו מדריך מתורגמן.

<קריאה: לא צריך מתורגמן.

<קריאה: בשביל מה עוד כסף?

<קריאה: תיקחו אחת, שימו מישהי - - -

<סוניה אדלר רוט: אני מבקשת לסיים את דבריי.

אברהם נגוסה: אתה לא נרשמת.

<קריאה: בשביל מה לנפח את התקציב.

<קריאה: את האנשים האלה, את הדיבור שלהם אתם לא מסוגלים - - - באמת, אתה שומע דברים של שנות השישים.

אברהם נגוסה: אני אתן לך לדבר בתור שלך.

<סוניה אדלר רוט: מדריך מתורגמן נמצא בכל מרכזי הקליטה האתיופיים, דרך אגב, גם באידים, שמו טאדג טיגבה.

<סוניה אדלר רוט: הוא עובד מסור שלנו מזה שנים והאנשים האלה לא נופלים בין הכסאות.

<סוניה אדלר רוט: הנסיון להגיד שאנחנו לא מתאימים את העובדים לפי האוכלוסייה הוא פשוט לא רלבנטי, עובדתית הוא גם לא נכון.

<סוניה אדלר רוט: יש מענה ואנחנו מקבלים בשמחה את העולים באידים, בחיפה, בבאר שבע, עם הליווי המתאים.

<סוניה אדלר רוט: אז יש מענה.

אברהם נגוסה: בפרקטיקה, אני אומר שהם עובדים סוציאליים מקצועיים, אם יש עובדים סוציאליים, אם אין, אין מה לעשות.

אברהם נגוסה: אבל אם יש עובדים סוציאליים שהם דוברי שפה האמהרית, גם מבחינת עלות זה חוסך לכם.

אברהם נגוסה: אז תקחו עובדים סוציאליים שדוברים את השפה, וגם אלה שדוברים את השפה מכירים את התרבות והמנטליות.

אברהם נגוסה: לכן זה מאוד חשוב, זה יעזור להם גם מבחינה מקצועית.

אברהם נגוסה: אנחנו מציעים לכם, זה לדעתי יותר טוב כי בסופו של דבר אנשים, כפי שהוא מתאר את זה, נופלים בין הכסאות.

אברהם נגוסה: מה הבעיה שלכם לקחת?

אברהם נגוסה: אם אין, זה דבר אחר.

<סוניה אדלר רוט: יש לנו עובדים סוציאליים דוברי אמהרית שמשרתים אוכלוסיות שהן לא דוברות אמהרית גם.

אברהם נגוסה: אני בעד.

<סוניה אדלר רוט: אני חוזרת ואומרת, אנחנו לא בוחרים לפי זה.

<סוניה אדלר רוט: אנחנו בוחרים לפי מקצוע.

<סוניה אדלר רוט: יש לנו תקן של מדריך מתורגמן ולכן הם לא נופלים בין הכסאות, כפי שאתם חוזרים ואומרים.

<סוניה אדלר רוט: המענה ניתן, זה לא רלבנטי אם עובדת סוציאלית מדברת אמהרית או לא.

<קריאה: את לא יכולה לקחת חולה לב ולשים אותו באף אוזן וגרון.

<סוניה אדלר רוט: אני - - - שמדברים ומפריעים.

אברהם נגוסה: סליחה, אני אתן לך לדבר בתורך.

<קריאה: אני מתנצל.

<קריאה: היא לא רוצה לשמוע את האמת.

אברהם נגוסה: אני אתן לך לדבר, אבל אל תיכנס לדבריה בכל משפט.

<קריאה: זה מחזיר אותי לשנות השישים.

<קריאה: עבודה בעיניים.

אברהם נגוסה: אוקיי.

אברהם נגוסה: אני חוזר למקרה שלה.

אברהם נגוסה: לגבי המקרה של המשפחה קיבלנו הבטחה שתבדקי.

אברהם נגוסה: במקרה שלה, זה לא רק היא אלא יש כמה לפחות שאני מכיר, שפנו אלי.

אברהם נגוסה: מי קובע את הנהלים האלה?

אברהם נגוסה: אני מחזיר אותך לעולות שעלו, יכול להיות גם עולים שעלו כבודד והוא התחתן.

אברהם נגוסה: מי קובע את זה?

<תמי אהרוני: קבעו את הנהלים, הנהלת משרד הקליטה עם הנהלת משרד השיכון.

אברהם נגוסה: האם את יכולה - - -

<תמי אהרוני: אני אביא את זה.

<תמי אהרוני: זה לא נוהל פנימי של משרד הקליטה, אלא זה בשיתוף משרד השיכון ואני אביא את זה.

אברהם נגוסה: נשמע מה משרד השיכון אומר.

אברהם נגוסה: אכן הצטרפתם מאוחר לישיבה, אבל אני רוצה לעדכן אתכם.

אברהם נגוסה: עולים חדשים, גם נשים וגם גברים, שמגיעים כיחידים, בינתיים הם מתחתנים ומביאים ילדים.

אברהם נגוסה: ואז אומרים להם שאין להם זכות לקבל משכנתא מוגדלת ליוצאי אתיופיה.

<קובי אריאלי: אתה מדבר על המשכנתא החדשה של ה-600?

אברהם נגוסה: לא.

אברהם נגוסה: אנחנו לא מדברים על זה.

אברהם נגוסה: אנחנו מדברים על העולים שהם פחות מ-15 שנה בארץ.

אברהם נגוסה: זו המשכנתא המוגדלת.

אברהם נגוסה: בגלל שהם התחתנו והביאו ילדים, הם מקבלים עונש.

אברהם נגוסה: שאלתי לגבי התיאום, מי קובע את המדיניות?

<קובי אריאלי: אני יודע שהתבחינים הוחלטו על ידי משרד הקליטה.

<קובי אריאלי: אני צריך לראות, אני לא יודע למה מישהו שהתחתן פתאום לא יכול לקבל.

<קובי אריאלי: שמעתי את זה כבר קודם כשהעליתם את זה, אני מוכן לעשות בדיקה אצלנו.

<קובי אריאלי: אם צריך לבדוק מקרה פרטני אני אקח את הפרטים ואבדוק.

אברהם נגוסה: אוקיי.

אברהם נגוסה: תיקח למשל דוגמה אחת, יש כאן כמה.

אברהם נגוסה: אני מבקש שמשרד הקליטה ומשרד השיכון ביחד, אנחנו יודעים שהזכאות מוגדרת על ידי משרד הקליטה.

<קובי אריאלי: אתה זוכר אברהם, תמיד אמרתי לך, בעקרון השיתוף שלנו עם משרד הקליטה, משרד השיכון בגלל שהוא מורשה מטעם הממשלה בתחום הדיורי, הוא מהווה צינור בעניין הזה.

<קובי אריאלי: התבחינים כמו בדיור הציבורי שדיברנו - - -

אברהם נגוסה: אני יודע.

אברהם נגוסה: לכן אם משרד הקליטה מגדיר אותו כזכאי, אתם נותנים?

<קובי אריאלי: ברור.

אברהם נגוסה: בסדר.

אברהם נגוסה: אז אני מבקש שתבדקו גם את זה, נרצה לקבל פתרון בנושא הזה.

אברהם נגוסה: אני רוצה להתקדם.

אברהם נגוסה: בבקשה, אבל בקיצור.

<קריאה: בקיצור.

<קריאה: אני שומע את כל המשרדים, הקליטה, השיכון.

<קריאה: זה קומבינה שעשו בשנות השישים כשאני הייתי ילד קטן, בתקופת הפנתרים השחורים, על עדות המזרח, עשו לנו.

<קריאה: אבל אנחנו יצאנו גברים ולימדנו אותם.

<קריאה: הם ממשיכים באותה שיטה, הם מחפשים למלא בתי סוהר.

<קריאה: איך?

<קריאה: אני מטייל בחדרה, אני מטייל בכפר שלם, אני מטייל במקומות שנמצאים בהם אתיופיים.

<קריאה: עבריינים, מפחידים, אני נתקל בהם, יושב איתם.

<קריאה: הם אומרים לי 'אנחנו לא רצינו את זה.

<קריאה: הכניסו אותנו לפשע.

<קריאה: הכניסו אותנו לכל הדברים הגרועים האלה'.

<קריאה: אם הם רוצים, הם פותרים את הבעיות.

<קריאה: בשביל מה צריך אחת שלא דוברת אמהרית ואחד שמתרגם?

<קריאה: למה אני צריך?

<קריאה: למה לשלם לשניים?

<קריאה: תשלם לאחד ותגמור.

<קריאה: הם יודעים, זה משרד של קומבינות.

<קריאה: הם רוצים פשע.

<קריאה: הם רוצים שיהיו עבריינים פה.

אברהם נגוסה: תודה.

אברהם נגוסה: הזמן שלנו קצר.

אברהם נגוסה: כן בבקשה.

<קריאה: אתם צוחקים.

<קריאה: המזל שלהם שלא באו בתקופת הפנתרים.

<קריאה: זה המזל שלהם.

<קריאה: (מדבר באמהרית)

אברהם נגוסה: הוא אומר שהוא גר בנהריה ומדבר בשם הצעירים שנמצאים בכל מרכזי הקליטה בארץ, שהם לא מקבלים את המענק של ה-90,000 שקל שהוצע כהצעה, ואם היו נותנים להם את המענק הזה הם היו יוצאים וקונים.

אברהם נגוסה: לכן הוא שואל למה לא עושים את זה, ולמה מתנגדים להצעה הזאת.

אברהם נגוסה: לצערי הרב נציג האוצר לא הגיע היום לכאן.

<מזנאו מולה: (מדבר באמהרית)

אברהם נגוסה: הוא שואל למה משרד הקליטה והסוכנות ומשרדים אחרים לא יכולים להשפיע על משרד האוצר כדי להסכים לפתרון הזה.

<סוניה אדלר רוט: אנחנו המלצנו בחום.

<סוניה אדלר רוט: כמה פעמים.

<סוניה אדלר רוט: צריך לזמן את משרד האוצר שיגידו למה הם לא מסכימים.

<תמי אהרוני: מי כמונו יודעים שגם אתה ניסית ומנסה ולא הצלחת.

<סוניה אדלר רוט: זה לא שאנחנו לא רוצים.

אברהם נגוסה: (מדבר באמהרית)

<חנה אלעזר לגסה: משהו שקשור למענקים.

<חנה אלעזר לגסה: יש לי פה את הנוהל של משרד הקליטה ובאחת הטבלאות יש זכאות בדירה למישהו מבוגר שמתווסף למשפחה, שהוא יכול לקבל מענק של 87,400 שקל.

<חנה אלעזר לגסה: זה למישהו שמצטרף, נניח המשפחה קונה דירה, לפי מה שאני מבינה, והוא מתבגר והוא מצטרף למשפחה.

<חנה אלעזר לגסה: ואז ברגע שהוא מצטרף למשפחה, הוא זכאי לקבל מענק של 87,400.

אברהם נגוסה: אני חושב שזה 97,000 שקל.

<תמי אהרוני: זה 97,000 שקל.

<חנה אלעזר לגסה: אוקיי.

<חנה אלעזר לגסה: אם יש אפשרות כזאת למישהו שמצטרף למשפחה, למה לא לתת לו את זה בנפרד?

<חנה אלעזר לגסה: לזה שמצטרף?

אברהם נגוסה: זה לאנשים קשישים, למבוגרים.

אברהם נגוסה: זה מוגדר שם, תקראי את זה.

<חנה אלעזר לגסה: משפחת עולים יחיד כתוב.

<חנה אלעזר לגסה: אין פה הגדרה של - - -

אברהם נגוסה: לא, יחיד קשיש.

<תמי אהרוני: זה יחיד שמצטרף, זכאות נוספת בדירה.

<תמי אהרוני: זה לא בהכרח קשיש, זה יכול להיות גם בן צעיר שרוצה להצטרף להורים, אין שום בעיה, זה תעודת עולה נוספת.

<תמי אהרוני: זה לא זכאות נפרדת, זה זכאות נוספת בדירה.

אברהם נגוסה: מה שהיא אומרת, את מציעה לצעירים להצטרף להורים?

<תמי אהרוני: אני לא מציעה, זו זכאות נוספת לדירה.

<חנה אלעזר לגסה: אם האוצר מאשר מענק כזה אז למה לא לתת את זה לצעירים האלה שרוצים לקבל את המענק בנפרד?

אברהם נגוסה: זה אם הם רוצים לגור באותה דירה ביחד.

<חנה אלעזר לגסה: אבל למה קובעים להם?

<חנה אלעזר לגסה: זה העניין, הנושא הזה של הפטרונות והחשיבה הזאת שמשרד הקליטה קובע להם איך לקבל.

אברהם נגוסה: תקשיבי, הנושא הוא שונה ואני אומר לך איפה זה שונה.

אברהם נגוסה: פה מדובר על צעירים שרוצים לבנות את העתיד שלהם, לקנות לבד.

אברהם נגוסה: מה שאת מדברת, הסעיף של ה-97,000, למי שקונה ביחד עם המשפחה.

<חנה אלעזר לגסה: אני הבנתי את זה.

<חנה אלעזר לגסה: אבל אני אומרת - - -

אברהם נגוסה: מי שרוצה, יש לו זכות לעשות.

אברהם נגוסה: אין הגבלה.

אברהם נגוסה: אבל אף אחד לא ירצה.

<פנטהון אספה: אדוני היושב ראש, מה שחנה אומרת, נניח כל הצעירים שנמצאים במרכז קליטה עכשיו היחידים, יצטרפו להורים שלהם, לכולם מגיע 97,000 מענק.

<תמי אהרוני: לא, לא 97,000.

<תמי אהרוני: - - - בתיאוריה היא לא כל כך נכונה.

<תמי אהרוני: לטעמי.

<תמי אהרוני: אני אסביר לך, כי הם צריכים להיות שם בחוזה.

<תמי אהרוני: זאת אומרת שהם יהיו בעלי חלק מדירה.

<תמי אהרוני: אתה לא יכול לקחת את כל הצעירים - - - מי שיוצא, אין לנו בעיה עם זה.

<פנטהון אספה: שניה - - -

אברהם נגוסה: יותר מ-97,000, יש להם 281,000 שקל.

אברהם נגוסה: זה משכנתא.

אברהם נגוסה: אבל אם אתה אומר להם יצטרפו עם ה-97,000, הם לא יקחו את ה-281,000.

אברהם נגוסה: מה שאנחנו אומרים שזה 97,000 בנוסף ל-281,000.

<פנטהון אספה: אדוני היושב ראש, לפי מה שאני רואה הבעיה פה ה-90,000 שקל מענק שניתן.

<פנטהון אספה: ליחידים נותנים 280,000, תקחו.

<פנטהון אספה: תרצו, תרכשו דירה עם 36,000 שקל מענק, אני מבין נכון?

אברהם נגוסה: נכון.

<פנטהון אספה: עכשיו אם אתם מצטרפים להורים שלכם, ניתן לכם 90,000 שקל מענק.

<פנטהון אספה: בלי 281,000.

אברהם נגוסה: אוקיי, אז מה עדיף?

<פנטהון אספה: בסדר, אבל אני אומר הבעייתיות זה המענק ולא המשכנתא.

<פנטהון אספה: לפי איך שאני רואה את זה.

<פנטהון אספה: אם נותנים ממילא את ה-90,000 שקל כמענק ליחיד שמצטרף למשפחה, למה לא לתת לו, ה-281,000 זה משכנתא שצריכים להחזיר אותה ממילא.

אברהם נגוסה: אבל מבחינה פרקטית זה לא יילך.

אברהם נגוסה: אתה צריך לראות מבחינה פרקטית, פה 97,000 הרעיון נולד כדי לתת פתרון לקשישים שלא - - - עמידר, או הוסטל, או משהו.

אברהם נגוסה: אם המשפחה מסכימה, הם מצרפים את זה עם המשפחה ביחד.

אברהם נגוסה: כלומר הם פתרו בעיות.

אברהם נגוסה: אני אקח את גלגאי כדוגמה, הוא לא יילך לגור עם הוריו, כי הוא מאבד את הזכות.

אברהם נגוסה: פה אומרים לו 'אנחנו נותנים לך 281,000 שקל משכנתא ו-36,000 שקל מענק, קח את זה תקנה ותצא, או שניתן לך 1,500 שקל כל חודש לחמש שנים ואחרי חמש שנים תחזור אלינו וניתן לך משכנתא'.

<פנטהון אספה: זה לא אמיתי.

אברהם נגוסה: אני מדבר על הנוהל.

אברהם נגוסה: מה שקודם שאלתי איך הוא יודע שהוא יהיה זכאי אחרי חמש שנים, היא אמרה שכתוב בהסכם.

<פנטהון אספה: הוא לא יהיה.

<פנטהון אספה: עד חמש שנים הוא יכול לקבל משכנתא.

<פנטהון אספה: אחרי חמש שנים – קפוט.

<תמי אהרוני: נכון.

<תמי אהרוני: עד חמש שנים.

אברהם נגוסה: בסדר, במהלך חמש שנים.

אברהם נגוסה: לכן העניין של 97,000 שקל לא מתאים לצעירים, אלא יותר מתאים לקשישים בודדים.

אברהם נגוסה: לזוג קשישים עדיף להם עמידר.

אברהם נגוסה: זה הפתרון.

אברהם נגוסה: לקשישים בודדים שקשה להם לגור לבד, עדיף, אם הילדים מסכימים, להיות עם אחד הילדים לגור ביחד ולכן נתנו את הפתרון הזה של 97,000 שקל מענק.

אברהם נגוסה: זה העניין.

אברהם נגוסה: הזמן שלנו כבר עבר, בבקשה.

<בתיה בר-אפרת: אני מבקשת להעלות בעיה.

<בתיה בר-אפרת: אני מלווה עשרות שנים משפחות מאתיופיה ואני נתקלת בהרבה מאוד בעיות בעניין חינוך.

<בתיה בר-אפרת: כמה מקרים, מקרה אקטואלי עכשיו, בחורה מעל לגיל 30 שרוצה ללמוד סיעוד, שזו מטרת החיים שלה, אחרי צבא, אחרי בגרות, אין לה אפשרות לשלם 24,000 שקל ללמוד סיעוד כי יש לה ילדה בת 6, בעלה עובד במינימום משכורת.

<בתיה בר-אפרת: היא צריכה שכר דירה והיא צריכה קיום כדי ששלוש שנים היא תוכל לרכוש מקצוע שתוכל לבנות את המשפחה שלה ואין לה אפשרות לשלם.

<בתיה בר-אפרת: תשלום ראשון כדי להתקבל ללימודים, שילמנו באופן פרטי מהמשכורת שלנו, מוכנים ללוות אותה אבל מה ניתן לעשות?

<בתיה בר-אפרת: בכל מקום שהיא הולכת לא מגיע לה, בתור סטודנטית מעל לגיל 28 לאן שהיא הלכה, נשארים - -

אברהם נגוסה: אני מבקש, קוראים לי להצביע ואין חבר כנסת שיכול להחליף אותי.

אברהם נגוסה: אני צריך לעשות הפסקה של שלוש דקות.

אברהם נגוסה: תמשיכי את הדברים שלך כאחזור.

אברהם נגוסה: שלוש דקות הפסקה ואני חוזר.

אברהם נגוסה: בבקשה תמשיכי.

<בתיה בר-אפרת: אני מדברת על אפשרות עזרה לעולים מאתיופיה לגבי לימודים.

<בתיה בר-אפרת: היו לי כמה מקרים שלא הייתה שום עזרה לאן שהם פנו.

<בתיה בר-אפרת: בחורה אחת שרצתה לסיים 12 שנות לימוד ולא נתנו לה, מצאתי אפשרות לעזור לה להשלים 12 שנות לימוד כי לכל מקום שהיא הלכה לקבל מקצוע, אמרו לה 'בלי זה את לא יכולה'.

<בתיה בר-אפרת: עכשיו היא סיימה 12 שנות לימוד, רצתה קורס למטפלות.

<בתיה בר-אפרת: גם זה לא ניתן לה אפשרות לשלם שכר לימוד יחד עם עבודה או משהו.

<בתיה בר-אפרת: בחור אחר, בעלה, רצה ללמוד נהיגה.

<בתיה בר-אפרת: הקורס לנהיגה לעבוד עם אוטובוסים היה תיאוריה, היה מעשי, אלפי שקלים.

<בתיה בר-אפרת: הוא היה צריך לעבוד וללמוד בערב, הוא לא יכול היה להשלים את הלימודים.

<בתיה בר-אפרת: לקח לו המון זמן והוא לא קיבל שום עזרה.

<בתיה בר-אפרת: במקום שפנינו אליו לא הייתה שום אפשרות.

<בתיה בר-אפרת: בחורה אחרונה שאני מדברת עליה, מלכה מוגס, היא ילידת 1981, מבוגרת, אבל כל השנים המטרה שלה הייתה ללמוד סיעוד.

<בתיה בר-אפרת: 4 שנים ל-BA, היא לא יכלה.

<בתיה בר-אפרת: עכשיו היא מצאה קורס של שלוש שנים שהיא התקבלה, עונה על הדרישות.

אברהם נגוסה: כמה שנים הם נמצאים בארץ?

<בתיה בר-אפרת: הרבה.

<בתיה בר-אפרת: הבחורה הזאת הגיעה בגיל 11.

אברהם נגוסה: אני שואל כדי לדעת למי לפנות.

אברהם נגוסה: אם זה עד 15 שנים אני יכול לפנות למשרד הקליטה.

אברהם נגוסה: אם זה מעבר ל-15 שנים יש את משרד העבודה או משרד הכלכלה.

אברהם נגוסה: לכן אני רוצה שתעבירי לנו בכתב את המקרים האלה, מי הם ומתי עלו, כדי שנדע אם הם עדיין נחשבים כעולים חדשים או שהם ותיקים.

אברהם נגוסה: לפי זה נפנה למשרדים הרלבנטיים.

אברהם נגוסה: אם הם מעל 15 שנים יש תכנית של הממשלה שנותנת זכות להכשרה מקצועית שמנוהלת על ידי משרד העבודה.

<בתיה בר-אפרת: גם אם בעבר לא קיבלו מכל מיני סיבות.

<בתיה בר-אפרת: אם זה יותר מ-15 שנה?

אברהם נגוסה: לא משנה.

אברהם נגוסה: יש את ועדת השרים, במסגרת הוועדה הזאת התקבלה החלטה לתת להם הכשרה, ללא התייחסות לכמה שנים הם נמצאים פה, בעניין של אם קיבלו או לא קיבלו, כדי שהם ישתלבו בתעסוקה.

אברהם נגוסה: אנחנו נפנה את זה לתכנית הזאת, הכתובת היא משרד העבודה ומשרד הכלכלה.

אברהם נגוסה: לפי התחום אנחנו יכולים לפנות.

<בתיה בר-אפרת: ומה לגבי מילגה?

<בתיה בר-אפרת: אין אפשרות לעזור לה לגמור את הקורס?

אברהם נגוסה: היום יוצא אתיופיה, גם אם הוא נולד פה, מי שהולך ללמוד באוניברסיטה או במכללה, מינהל הסטודנטים משלם את שכר הלימוד שלו.

<בתיה בר-אפרת: לא הסכימו.

<בתיה בר-אפרת: היא הלכה.

<בתיה בר-אפרת: בבאר שבע היא לא קיבלה.

אברהם נגוסה: עד גיל 28 כמובן.

<בתיה בר-אפרת: אבל היא מעל לגיל 28.

<בתיה בר-אפרת: זאת הבעיה.

אברהם נגוסה: אם מעל גיל 28 הם יכולים להיכנס למסגרת החלטת ועדת השרים ואז אנחנו צריכים לדאוג.

אברהם נגוסה: יש את מל"ג בתמונה, משרד החינוך בתמונה.

אברהם נגוסה: אנחנו צריכים לבדוק.

אברהם נגוסה: לכן אני אומר שתעבירי לנו את המקרים ואנחנו נבדוק מול המשרדים הרלבנטיים.

<בתיה בר-אפרת: כלומר יש אפשרות לעזור לה לקיום שתוכל לגמור את הלימודים?

אברהם נגוסה: אני לא יכול להבטיח אם כן או לא.

אברהם נגוסה: אני רוצה לבדוק את העניין מול האופציות הקיימות.

<מזנאו מולה: (מדבר באמהרית)

אברהם נגוסה: אני אתרגם את דבריו.

אברהם נגוסה: דיברנו עם השרה סופה לנדבר ועם יהודה ועם חביב קצב, שבע שנים לא מצאנו פתרון.

אברהם נגוסה: אנחנו מבקשים שתקבע לנו זמן עם ראש הממשלה, ונביא את הבעיה לראש הממשלה.

אברהם נגוסה: זה מה שאתה אומר.

אברהם נגוסה: בסדר.

אברהם נגוסה: הדובר האחרון בבקשה.

<סגו אשטה: (מדבר באמהרית)

אברהם נגוסה: הוא אומר שהוא נמצא פה 12 שנה והוא סובל ממחלות שונות, הוא גם עיוור.

אברהם נגוסה: יש לו טיפולים אינטנסיביים בהדסה ולכן הוא מבקש שלא לפנות אותו למקום אחר מחוץ לירושלים.

אברהם נגוסה: הוא מבקש לקבל דיור ציבורי, עמידר, כאן בירושלים כדי שהוא יוכל להמשיך בטיפולים.

אברהם נגוסה: זה מה שהוא מבקש.

אברהם נגוסה: הוא אומר שהוא מועמד להשתלה לכן הוא במעקב וטיפולים.

<תמי אהרוני: לצערי תור הממתינים לדיור ציבורי בירושלים הוא ארוך מאוד ואני לא יכולה להתחייב ולא יכולה להשאיר אותו במבשרת עד שתהיה דירה מתאימה בירושלים.

<תמי אהרוני: יש לנו תור של עולים שהחל מסוף 1989 עלו לארץ ונמצאים בתור הממתינים לדיור ציבורי.

<תמי אהרוני: הלוואי ויכולתי להיות איש בשורה.

אברהם נגוסה: אין ועדה שבודקת מקרים חריגים?

<תמי אהרוני: הוועדה בודקת ומה שאישרו, יש לנו חריגים על חריגים על קדימויות על קדימויות, ועדיין ממתינים בתור.

<תמי אהרוני: לצערי מדינת ישראל לא העמידה מספיק דירות ציבוריות בקומות נמוכות לאנשים במצבו, לקומה נמוכה, אין לנו מספיק דירות.

<תמי אהרוני: הלוואי והיה לנו.

<מוטגבוש אלמהייו: (מדברת באמהרית)

אברהם נגוסה: היא עלתה בשנת 2013 בחודש השמיני.

אברהם נגוסה: היא חד הורית, יש לה ילדה והיא מצאה דירה באשדוד, והדירה פנויה ואפשר להיכנס אליה מיד אם היא רוכשת אותה.

אברהם נגוסה: היא רוצה להתחיל את תהליך המשכנתא או המענק שהיא זכאית לו, אבל במרכז קליטה לא נותנים לה אישור.

אברהם נגוסה: היא רוצה לקבל את האישור.

אברהם נגוסה: בני שומע.

<בני הראל: משרד הקליטה צריך לתת.

<בני הראל: אני לא נותן את האישורים.

<תמי אהרוני: עוד פעם אנחנו חוזרים לאותה נקודה, שאת מבשרת היינו צריכים לפנות בסוף אוקטובר.

<תמי אהרוני: כל מי שלא התפנה למרכזי קליטה אחרים ורוצה עכשיו איזה שהוא אישור מיוחד חריג, אנחנו אמרנו, תעברו ותקבלו.

<מוטגבוש אלמהייו: (מדברת באמהרית)

אברהם נגוסה: היא אומרת שאם היא עוברת למרכז קליטה היא תאבד את עבודתה ולא יהיה לה תלוש משכורת.

<תמי אהרוני: עוד פעם.

<תמי אהרוני: אנחנו משרד ממשלתי, פועל לפי מה שהחלטות הבג"צ, אנחנו עובדים לפי חוק.

<תמי אהרוני: אנחנו לא יכולים לתת לה אישור להישאר עכשיו עוד כמה חודשים, עוד שנה, עוד שנתיים במרכז קליטה עד שהיא תרכוש את הדירה, עד שהיא תקבל את הדירה.

<תמי אהרוני: אין מה לעשות, אנחנו עובדי מדינה, לא שאנחנו סתם אנשים רעים.

<תמי אהרוני: לפני שלוש שנים כבר ידעו שסוגרים את מרכז הקליטה הזה, הכל נזכרנו עכשיו אחרי שכבר היינו צריכים למסור את המפתחות?

<תמי אהרוני: יש לנו בעיה.

<תמי אהרוני: אנחנו מחויבים לעבוד לפי החוק.

<תמי אהרוני: מצטערת שהתשובה נשמעת לא נעימה, אבל אני עובדת נעימה, אני לא איש עצמאי.

<מוטגבוש אלמהייו: (מדברת באמהרית)

אברהם נגוסה: היא אומרת שהיא ביקשה לפני חמישה-שישה חודשים, אם היו עונים לה הבעיה הייתה נפתרת.

אברהם נגוסה: היא אומרת שמה שהצעתם לה בקרית גת זה חדר אחד לאמא שלה לבת שלה ולה.

<בני הראל: לא, לא לאמא שלה.

<בני הראל: אמרתי לה שהיא תעבור עם הבת שלה ליחידה של חדר אחד והאמא שלה תצורף לדירה אחרת עם - - -

אברהם נגוסה: אני אבקש ממנהלת הוועדה לקרוא את סיכום הישיבה.

העלייה והקליטה: הוועדה קוראת לתושבי מרכז הקליטה מבשרת שהלינו על כך שנותקו מגז, לפנות אל מנהל מרכז הקליטה והבעיה תתוקן.

אברהם נגוסה: אני מודה לכולם.

אברהם נגוסה: הישיבה נעולה.